‘முக்கு’ என்பது முட்டித் திரும்பும் இடம். ‘முடுக்கு’ வளைந்து திரும்பும் இடம். இவை இவற்றின் வேறுபாடு. மூக்கு – மூக்கின் எடுப்பான தோற்றம். முழி(விழி) – விழியின் கவர்ச்சியான தோற்றம். ஒரு குழந்தையைப் பார்த்து அழகாக இருந்தால்’மூக்கும் முழியும்’ எப்படி இருக்கிறது என வியந்து கூறுவது தாய்மைச் சீர். மூக்கு என்பதற்கு ஏற்ப ‘விழி’ மோனைப்பட ‘முழி’ ஆயிற்று. “வாக்கும் நயனமும் வாயும் முறுவலும் மூக்கும் இருந்தவா காணீரே” என்பது பெரியாழ்வார் திருமொழி. முட்டுதல் – ஒன்றையொன்று படுமாறு தலைப்படுதல் முட்டுதலாம். மோதுதல் – கீழே வீழ்ந்துபடுமாறு தள்ளுதல் மோதுதலாம்.